Liselott Blixt (DF), 2010-02-09:
Det her er jo en sag, som jævnligt dukker op, og som vi i Dansk Folkeparti gerne så en løsning på.
Så sent som for et par måneder siden havde De Radikale et beslutningsforslag, der også omhandlede tandområdet.
De grupper, som er nævnt i beslutningsforslaget her, er bestemt grupper, som Dansk Folkeparti mener har brug for en økonomisk håndsrækning, netop på grund af at de har særlige sygdomme og handicap, som de har pådraget sig helt uden skyld.
Vi har flere gange set på tandbehandlingsområdet.
Men da det er omkostningstungt, er der endnu ikke fundet en finansiering af behandlingen.
Det savner jeg også lidt i det her forslag.
Reserven er ikke en holdbar finansiel løsning.
I 2007 blev der lavet en udredning for at se, om man kunne lave en omfordeling i voksentandplejen.
Her gik man ind og så på, om man kunne give mindre bidrag til tandrensning samt diagnosticering for at give tilskud til gruppen med f.eks. aggressiv paradentose.
Denne model mener jeg at vi kan prøve at kigge på igen, for der var en mulighed for en omlægning.
Det vil blot medføre, at der flyttes midler fra ydelser rettet mod hele befolkningen til ydelser rettet mod borgere med særlige sygdomme eller handicap.
Jeg vil foreslå, som jeg gjorde sidst, at vi tager det op i Sundhedsudvalget for at se, hvilke muligheder der ligger i det, eller om det vil virke uhensigtsmæssigt på forebyggelse på andre områder.
Dansk Folkeparti ser også tandbehandling som et område, vi vil prioritere, og derfor har vi også i mange år arbejdet på, at flere grupper skal kunne få tilskud til tandbehandling.
Her taler vi om kræftramte, der får strålebehandling eller kemoterapi, patienter med sygdommen Sjøgrens syndrom og udviklingshæmmede.
Samtidig har vi ved sidste finanslov sørget for, at 14.000 flere folkepensionister og førtidspensionister kan modtage et helbredstillæg, der bl.a. omfatter et tilskud til medicin og tandbehandling.
Dette har vi gjort ved også at forhøje formuegrænsen med 10.000 kr., og det betyder altså, at 13.000 flere folkepensionister vil kunne modtage den såkaldte ældrecheck.
Hvorom alting er, har vi en god forebyggende og gratis tandbehandling af vores børn og unge og en omsorgstandpleje for vores allersvageste, som på grund af nedsat førlighed eller vidtgående handicap, fysiske eller psykiske, ikke kan benytte den almindelige tandpleje.
Vi har en specialtandpleje til sindslidende, psykisk udviklingshæmmede m.fl., der ikke kan benytte de andre tilbud.
Så alt i alt gør vi meget herhjemme i Danmark for at højne tandsundheden og forebygge tandproblemer.
Det her er netop et godt eksempel på, at forebyggelse betaler sig.
Vi har mange ordninger, som skal tage hensyn til syge og handicappede.
Det er også de fleste, der kan få hjælp eller det tilskud, der skal til.
Blot er der tilfælde, som falder udenfor, eller ordninger, som bliver for omstændelige.
Jeg vil endnu en gang nævne § 166, som jeg mener vi bør kigge på og evaluere.
Det mener jeg at vi skal tage med i en udvalgsbehandling.
Samtidig har vi lov om aktiv socialpolitik, hvor der faktisk står, hvad kommunen kan yde hjælp til.
Den mener jeg også vi bør skæve til, netop fordi vi har set i medierne – det er ikke så lang tid – at der var nogle, der bare fik trukket en tand ud, og så blev der ikke lavet mere.
Det er ikke det, der står i lov om aktiv socialpolitik.
Der står, at man skal yde tilskud til de personer, der ikke har mulighed for at betale udgifter selv, og hvis behandling er nødvendig og helbredsmæssigt velbegrundet.
Det er nogle af de ting, som jeg mener er vigtige at tage op sammen med alle de forslag om tandbehandling og de forskellige ydelser og se, om ikke der er nogle ting, vi kan gøre anderledes, for at vi kan få den her gruppe med.